কৌশল্যা
কৌশল্যা (সংস্কৃত: कौशल्या) হলেন হিন্দু মহাকাব্য রামায়ণে বর্ণিত অযোধ্যার রাজা দশরথের প্রধানা স্ত্রী । ইনি রামায়ণের মূল চরিত্র শ্রীরামের জননী । ইনি কোশলাধিপতির কন্যা। পরবর্তীকালে রচিত কিছু গ্রন্থে শান্তাকে তাঁর কন্যা হিসেবে বর্ণনা করা হয়েছে। কিন্তু, মহর্ষি বাল্মীকি রচিত রামায়ণের আদিকাণ্ড বা বালকাণ্ডে স্পষ্ট উল্লিখিত হয়েছে যে, কৌশল্যার কোনো কন্যা সন্তান নেই। শান্তা হলেন দশরথের বন্ধু অঙ্গদেশের রাজা রোমপাদের একমাত্র কন্যা। দীর্ঘকাল নিঃসন্তান থাকায় দশরথ পুত্রেষ্টিযজ্ঞ করেন এবং তারই ফলে কৌশল্যার গর্ভে রামের জন্ম হয়। তিনি নম্র, স্নেহশীলা ও মধুরস্বভাবা ছিলেন । তাঁর ধৈর্যের চরম পরীক্ষা হয় পুত্র রামের বনবাস কালে । তিনি প্রথমে পুত্রকে বনগমনে নিবৃত্ত করতে চেষ্টা করেন, কিন্তু পিতৃসত্য পালনে নিষ্ঠা ও অপূর্ব ধর্মপ্রাণতা দর্শনে তিনি পুত্রবিরহ দুঃখ তুচ্ছ করে রামকে সম্মতি দেন ও আশীর্বাদ করেন । চৌদ্দ বৎসর পর রাম অযোধ্যায় প্রত্যাবর্তন করলে অশ্বমেধ যজ্ঞের পর কৌশল্যার মৃত্যু হয়।